Soɛfo a ɔhwɛ Akwan na Akwantsempɔn do, Owura Kwasi Amoako-Atta, dze too nsɛnkyerɛwfo enyim dɛ ahɛnkafo mboa hɔnho dɛ wobotua bo a ɔwɔ sor sen dza nna wotua dadaw no. Ɔkyerɛɛ dɛ dwɛɛtɛɛ sidi nkorkor na mpɛsewa eduonum a yetuatua wɔ kwan do dɛ Kwan do Tow no, dza ofi mu ba no nnyɛ dza otum yɛ edwuma dodow biara.
Mfeda na wotwaa Kwan do Tow no ne ngyegyee mu a nna wɔhwɛ enyim dɛ wɔdze abaɛfor sikamona tow E-levy no bɛhyɛ anan mu. Afe pɛpɛɛpɛ na Soɛfo a ɔhwɛ Sikasɛm do dze abɔto gua dɛ wɔresan dze tow no aba. Iyi ho na nsɛnkyerɛwfo hyiaa Asoɛe a wɔhwɛ akwan do nsɛm no ne tsir, Owura Amoako-Atta a ɔdze nsɛm yii too hɔn enyim.
N’asɛm nye dɛ, “Ghana nye ɔman a yetua kwan do tow a ɔwɔ famu koraa wɔ wiadze nyinara, naaso yɛpɛ akwan apapa odzi mu. Sɛ yɛpɛ akwan papa dze a, yɛnyɛ krado dɛ yebotua kɛse. Yɛnnkɔkɔ do etua mpɛsewa eduonum na sidi kor no bio. Kwan do tow no bo yɛ dzen wɔ aborɔkyir mpo.”. Owura Amoako-Atta kyerɛ dɛ tow no no bo yɛ dzen wɔ aborɔkyir na wonya sika kɛse no ntsi wɔdze ayeyɛ akwan apapa no.
Soɛfo no dze kaa ho dɛ, nkakrankakra araa na tow no san ba a, nnyɛ nyimpa na wɔbɛtsena mbeambea no agyegye tow no, na wɔdze nhyehyɛɛ bogu akwan mu a wɔnam abaɛfor akwan na mfir do bɛgyegye tow nhyehyɛɛ fofor a wɔdze bɛba no.
“Yeribesisi akwantsempɔn afofor a towgye ndzɛmba no keka ho, na towgye ndzɛmba yinom bɛyɛ abaɛfor mfir dze. Sɛ Kwan do Tow no bɛsan aba a, yɛbɛyɛ no abaɛfor mfir kwan do.”. Owura Kwasi Amoako-Atta dze iyi too gua.
